Reusesoektog nadat ma, twee kinders spoorloos by Heroldsbaai verdwynDie polisie het ŉ reusesoektog van stapel gestuur nadat Heidi Scheepers (35) en haar twee kinders, ŉ dogtertjie en seuntjie van onderskeidelik ses en twee jaar oud, Dinsdagmiddag spoorloos in die omgewing van Heroldsbaai verdwyn het. Kapt. Malcolm Pojie, polisiewoordvoerder, het gesê die gesin is omstreeks 18:00 gister opgemerk waar hulle verby hul winkel in Heroldsbaai gery het. Die drie was in ŉ Volkswagen Caravelle met die registrasienommer CAW 66036. Scheepers se man, Ettienne, het sy gesin kort ná 20:00 by die George-polisiestasie as vermis aangemeld nadat hulle nie huis toe gekom het nie, het Pojie gesê. Volgens hom is polisielede, die Nasionale Seereddingsinstituut, veiligheidsmaatskappye en nooddiensmaatskappye onder meer by die soektog na die drie betrokke. Die omgewing van Voëlklip word in dié stadium gefynkam. Die soektog word tans gefokus waar die drie die laaste keer gesien is. “Ons volg alle leidrade op,” het Pojie gesê. Voorlopige aanduidings is egter dat hulle nie die onmiddellike omgewing verlaat het nie. Heidi Scheepers se kinders het saam met haar verdwyn. Enigiemand met inligting oor waar die gesin hulle bevind, word gevra om die George-polisiestasie te bel by 044 803 4400.